ปัจจัยความเสี่ยง

คณะกรรมการบริษัท ได้เล็งเห็นความสำคัญในการกำกับดูแลกิจการให้ก่อเกิดและดำรงไว้
ซึ่งระบบการบริหารความเสี่ยงและระบบการควบคุมภายในที่มีประสิทธิภาพ
จึงได้กำหนดนโยบายบริหารความเสี่ยงและการควบคุมภายในขึ้น
เพื่อใช้เป็นกลไกที่สำคัญในการบริหารความเสี่ยงของบริษัทให้เป็นไปอย่างมีประสิทธิภาพ
ตลอดจนมีการรายงานผลการประเมินและการบริหารจัดการความเสี่ยงที่สำคัญของบริษัทแก่คณะกรรมการบริหารและคณะกรรมการตรวจสอบทราบเป็นรายไตรมาส

บริษัท สามารถสรุปการประเมินความเสี่ยง และการบริหารความเสี่ยงที่สำคัญของบริษัท ใน ปี
2551 ได้ดังนี้

1. ความเสี่ยงจากความผันผวนของราคาวัตถุดิบ

-   ความเสี่ยงด้านปริมาณวัตถุดิบ

  - เหล็กรีดเย็น

จากภาวะตลาดและราคาที่ผันผวน ในปี 2551 บริษัทสามารถจัดหาวัตถุดิบได้อย่างเพียงพอ
และตรงตามความต้องการ โดยบริษัท ตกลงในหลักการซื้อขาย
กับผู้ผลิตเหล็กแผ่นรีดเย็นชนิดม้วนในประเทศมีเพียง 2 ราย คือ บริษัท เหล็กแผ่นรีดเย็นไทย จำกัด
(มหาชน) (Thai Cold Rolled Steel Sheet Public Company Limited : TCRSS)
และบริษัท สยามยูไนเต็ด สตีล (1995) จำกัด (Siam United Steel (1995) Company
Limited : SUS) ซึ่งบริษัทไม่มีความสัมพันธ์กับผู้ผลิตทั้งสองรายดังกล่าว
โดยบริษัทสั่งซื้อเหล็กแผ่นรีดเย็นชนิดม้วน จากกลุ่มบริษัทผู้ผลิตทั้งสองราย
และลดความเสี่ยงในการขาดแคลนวัตถุดิบ
รวมถึงการควบคุมและรักษาระดับวัตถุดิบคงคลังให้มีปริมาณที่เหมาะสม
ซึ่งมูลค่าการจำหน่ายสินค้าจากเหล็กแผ่นรีดเย็น
จึงทำให้บริษัทอาจมีความเสี่ยงจากการขาดแคลนวัตถุดิบ
หากผู้ผลิตทั้งสองรายไม่สามารถจัดส่งวัตถุดิบให้กับบริษัทได้ตามกำหนด
และบริษัทไม่สามารถจัดหาวัตถุดิบจากแหล่งอื่นเข้ามาทดแทนได้
ซึ่งจะส่งผลกระทบต่อแผนการผลิตสินค้า
ทำให้บริษัทอาจไม่สามารถจัดส่งสินค้าให้แก่ลูกค้าได้ทันตามกำหนด

-   เหล็กเคลือบสี

เหล็กเคลือบสีเป็นวัตถุดิบสำหรับแผ่นหลังคาเหล็กเคลือบสีและผนังเหล็กเคลือบสี ซึ่งเป็นสินค้าที่
บริษัทซื้อเหล็กเคลือบสีจากบริษัท บลูสโคป สตีล (ประเทศไทย) จำกัด (BlueScope Steel
(Thailand) Co., Ltd.) ที่เป็นผู้ผลิตเหล็กเคลือบสีหนึ่งในสองรายของประเทศ
โดยบริษัทจะสั่งซื้อเหล็กเคลือบสีตามสีที่ลูกค้าต้องการ
จึงทำให้บริษัทอาจมีความเสี่ยงจากการขาดแคลนวัตถุดิบในกรณีที่ผู้ผลิตไม่สามารถจัดส่งวัตถุดิบให้กับบริษัทได้ตามกำหนดและบริษัทไม่สามารถจัดหาวัตถุดิบจากแหล่งอื่นเข้ามาทดแทนได้ทัน
ซึ่งจะส่งผลกระทบต่อแผนการผลิตสินค้าทำให้บริษัทไม่สามารถจัดส่งสินค้าให้แก่ลูกค้าตามกำหนดที่ได้รับคำสั่งซื้อสินค้าจากลูกค้าได้

อย่างไรก็ตาม จากการดำเนินงานของบริษัทในอดีตที่ผ่านมา
บริษัทยังไม่เคยประสบปัญหาขาดแคลนวัตถุดิบในการผลิต เนื่องจากบริษัทเป็นลูกค้ารายใหญ่
มีความสัมพันธ์ที่ดี และไม่มีประวัติติดค้างชำระหนี้ กับบริษัท ผู้ผลิตดังกล่าว
และในปัจจุบันบริษัทสามารถทราบแหล่งที่จะนำเข้าจากต่างประเทศที่มีราคาต้นทุนที่สามารถแข่งขันกับคู่แข่งขันได้
แต่จะมีข้อเสียเปรียบในเรื่องของ ระยะเวลาในการขนส่ง และค่าขนส่งเป็นสำคัญ
แต่ราคาของวัตถุดิบ ก็จะถูกกว่าซื้อในประเทศ

-   ความเสี่ยงจากการบริหารและจัดการสินค้าคงคลัง

สืบเนื่องจากความผันผวนของราคาเหล็กแผ่นรีดร้อน ที่เป็นวัตถุดิบตัวหลักที่ใช้ผลิตเหล็กแผ่นรีดเย็น

เพราะฉะนั้นการบริหารและการจัดการสินค้าคงคลังจึงมีผลกระทบโดยตรงกับอัตรากำไรขั้นต้นและความสามารถในการแข่งขันของบริษัทค่อนข้างมาก
โดยในช่วงที่ระดับราคาเหล็กเพิ่มสูงขึ้น หากบริษัทมีปริมาณสินค้าคงคลังในระดับสูง
จะทำให้ต้นทุนเหล็กรีดเย็นเฉลี่ยของบริษัทอยู่ในระดับต่ำ และในทางกลับกันกรณีที่เหล็กปรับตัวลดลง
หากบริษัทมีปริมาณสินค้าคงคลังสูง จะส่งผลให้ต้นทุนให้ต้นทุนเหล็กรีดเย็น
เฉลี่ยของบริษัทอยู่ในระดับสูง ซึ่งอาจจะทำให้กำไรขั้นต้นของบริษัทลดลงหรืออาจขาดทุนได้
หรือในช่วงที่เหล็กรีดเย็นขาดตลาด ถ้าบริษัทสำรองวัตถุดิบในระดับที่ต่ำเกินไป
จะทำให้บริษัทไม่สามารถส่งสินค้าให้ลูกค้าได้ทันตามกำหนดเวลาได้ แต่ด้วยประสบการณ์
และการติดตามความเคลื่อนไหวและแนวโน้มของราคาเหล็กรีดเย็นในตลาดอย่างใกล้ชิดรวมถึงการที่บริษัทมีเงินทุนหมุนเวียนอยู่ในระดับสูง
บริษัทจึงสามารถสั่งซื้อเหล็กรีดเย็นสำรองไว้ในปริมาณที่เหมาะสมสำหรับการใช้งานในแต่ละช่วงเวลาได้

2.ความเสี่ยงเกี่ยวเนื่องจากการเปลี่ยนแปลงกฎหมายที่มีผลต่อการแข่งขัน

จากการทุ่มตลาดเหล็กแผ่นรีดเย็นในประเทศไทยในปี 2544-2545 จากสหพันธรัฐรัสเซีย
และสาธารณรัฐคาซัคสถาน ทำให้ราคาเหล็กในประเทศลดต่ำลงมาก
ส่งผลกระทบต่อผู้ผลิตเหล็กภายในประเทศ
และทำให้เกิดการแข่งขันด้านราคาของผู้ผลิตเหล็กแปรรูปสูงมาก
ทำให้ภาครัฐโดยคณะกรรมการพิจารณาการทุ่มตลาดและการอุดหนุน
ออกมาตรการชั่วคราวตอบโต้การทุ่มตลาดการนำเข้าสินค้าเหล็กแผ่นรีดเย็นชนิดม้วน แผ่นตัด
และแผ่นแถบ เพื่อคุ้มครองผู้ผลิตในประเทศจากสหพันธรัฐรัสเซียและสาธารณรัฐคาซัคสถาน (ฉบับที่
3) ลงวันที่ 23 มกราคม 2546 โดยให้เรียกเก็บอากรตอบโต้การทุ่มตลาดในอัตราร้อยละ
35.80 - 64.70 ของราคา ซี.ไอ.เอฟ. จากสินค้าเหล็กที่นำเข้าจากสหพันธรัฐรัสเซีย
และให้เรียกเก็บอากรตอบโต้การทุ่มตลาดในอัตราร้อยละ 26.36 ของราคา ซี.ไอ.เอฟ.
จากสินค้าเหล็กที่นำเข้าจากสาธารณรัฐคาซัคสถาน
ซึ่งมาตรการที่ออกมาเพื่อคุ้มครองผู้ผลิตในประเทศมีอายุ 5 ปี โดยจะสิ้นสุดการคุ้มครองในปี 2551
จากมาตรการความคุ้มครองดังกล่าว
ทำให้ราคาเหล็กแผ่นรีดเย็นจากทั้งสองประเทศมีระดับราคาที่สูงกว่าเหล็กแผ่นรีดเย็นที่ผลิตในประเทศ
ดังนั้นหากมาตรการคุ้มครองที่ภาครัฐออกมาหมดอายุลง
อาจจะทำให้ราคาเหล็กแผ่นรีดเย็นนำเข้าต่ำกว่าราคาเหล็กแผ่นรีดเย็นภายในประเทศจากการทุ่มตลาดของผู้ผลิตต่างประเทศ
ดังนั้นอาจทำให้ความสามารถในการแข่งขันของบริษัทลดลงหากบริษัทไม่สามารถจัดหาหรือนำเข้าวัตถุดิบจากต่างประเทศที่มีราคาถูกกว่าเข้ามาจำหน่ายได้

การเปิดเขตการค้าเสรีอาเซียน (AFTA)

ปัจจุบันอัตราภาษีอากรขาเข้าเหล็กแผ่นรีดเย็นอยู่ที่ร้อยละ 5
ซึ่งตามข้อผูกพันการให้สิทธิประโยชน์ด้านอากรตามความตกลงว่าด้วยการใช้มาตรการกำหนดอัตราอากรร่วมเพื่อการค้าเสรีอาเซียน
(Agreement on the Common Effective Preferential Tariff (CEPT) Scheme for
AS EAN Free Trade Area (AFTA)
ซึ่งเหล็กแผ่นรีดเย็นเป็นสินค้าที่ต้องลดภาษีในระยะเวลาปรกติ คือต้องลดภาษีเหลือร้อยละ 0–5
ภายในเวลา 10 ปี ครบกำหนดในปี 2553
ส่งผลให้ราคาเหล็กแผ่นรีดเย็นนำเข้าอาจมีราคาถูกลงในอนาคต
และทำให้มีคู่แข่งจากต่างประเทศเพิ่มมากขึ้น

  3.ความเสี่ยงด้านการตลาด

เนื่องจากในปี 2551 ราคาเหล็กแผ่นรีดเย็นชนิดม้วน (Cold Rolled Coil : CRC)
เป็นวัตถุดิบหลักของบริษัท ซึ่งราคาของเหล็กแผ่นรีดเย็นเปลี่ยนแปลงตามกลไกของตลาด และ
ราคาเหล็กแผ่นรีดร้อน เนื่องจากเหล็กแผ่นรีดร้อนเป็นวัตถุดิบสำหรับการผลิตเหล็กแผ่นรีดเย็น
ซึ่งในช่วงสองถึงสามปีที่ผ่านมา ราคาเหล็กแผ่นรีดเย็นมีความผันผวน ตามราคาเหล็กแผ่นรีดร้อน
ซึ่งเป็นผลจากความต้องการใช้เหล็กทั่วโลกเพิ่มขึ้น โดยเฉพาะประเทศจีนและประเทศสหรัฐอเมริกา
ตามภาวะเศรษฐกิจที่ปรับตัวดีขึ้น รวมทั้งปัจจัยอื่น เช่น อัตราแลกเปลี่ยน อัตราภาษีนำเข้า
ซึ่งรวมทั้งการกำหนดค่าธรรมเนียมพิเศษ (Surcharge) เป็นต้น ส่วนในปี 2551
ราคาของเหล็กรีดร้อนปรับตัวลดลงทั้งภายในประเทศ
และต่างประเทศเนื่องจากสาเหตุหลักคือประเทศสาธารณรัฐประชาชนจีนได้ลดการนำเข้าและผันตัวเองจากผู้บริโภคมาเป็นผู้ผลิต
เพื่อการส่งออกเนื่องจากปัญหากำลังการผลิตส่วนเกิน
ทำให้ปริมาณการผลิตในตลาดโลกเพิ่มสูงขึ้นเกินความต้องการ
อย่างไรก็ตามบริษัทยังติดตามการเปลี่ยนแปลงของราคาวัตถุดุดิบอย่างใกล้ชิด
เพื่อนำมาประกอบการตัดสินใจในการสั่งซื้อและบริหารจัดการปริมาณสินค้าคงเหลือ ที่เหมาะสม

4.ความเสี่ยงด้านการบริหาร การจัดการ

-   ความเสี่ยงจากการพึ่งพิงผู้บริหาร

เนื่องจากการประกอบธุรกิจของบริษัทอาศัยความสัมพันธ์ที่ดีระหว่างผู้บริหารหลักและคู่ค้าที่เกี่ยวข้องทั้งผู้จัดหาวัตถุดิบ
(Supplier) และลูกค้า
ทำให้บริษัทสามารถจัดหาแหล่งวัตถุดิบได้ในราคาถูกและทราบการเปลี่ยนแปลงเทคโนโลยีการผลิต
รวมถึงผลิตภัณฑ์ชนิดใหม่ ๆ ทำให้บริษัทอาจได้รับผลกระทบต่อผลประกอบการของบริษัท
หากบริษัทสูญเสียผู้บริหารหลักที่เป็นผู้ก่อตั้งบริษัท

อย่างไรก็ตาม บริษัทตระหนักถึงผลกระทบที่อาจเกิดขึ้น
บริษัทจึงให้ความสำคัญกับการพัฒนาบุคลากรอย่างต่อเนื่อง
รวมถึงในปัจจุบันบริษัทมีผู้อำนวยการแต่ละฝ่ายที่มีความรู้ ความชำนาญในแต่ละด้านที่ดูแล
และบริษัทได้มีการกระจายอำนาจให้แต่ฝ่ายมีอำนาจตัดสินใจตามของเขตที่บริษัทกำหนด

5. ความเสี่ยงทางการเงิน

-   ความเสี่ยงจากอัตราดอกเบี้ย

ณ สิ้นปี 2551 บริษัทมีเงินกู้ระยะยาวจำนวน 104.80 ล้านบาท และเงินกู้ยืมระยะสั้น จำนวน
742.63 ล้านบาท ในรูปแบบตั๋วสัญญาใช้เงิน Trust Receipt และ Letter of Credit
จากสถาบันการเงิน เพื่อใช้ในโครงการ ขยายกิจการ และเพื่อใช้เป็นเงินทุนหมุนเวียน
ในการสั่งซื้อสินค้าจากต่างประเทศ
ซึ่งอายุของการชำระหนี้มากกว่าการรับชำระหนี้ของลูกหนี้การค้าของบริษัท
โดยบริษัทมีเงื่อนไขการรับชำระหนี้ของลูกค้าส่วนใหญ่อยู่ระหว่าง 30 วัน ถึง 90 วัน
ในขณะที่มีอายุการรับชำระหนี้จะอยู่ระหว่าง 30 วันถึง 180 วัน
ทั้งนี้อัตราดอกเบี้ยจะถูกกำหนดไว้คงที่ ซึ่งอ้างอิงอัตราของตลาด และระยะเวลาครบกำหนด ณ
ขณะที่ออกตราสารนั้นๆ

ทั้งนี้การเปลี่ยนแปลงของภาวะดอกเบี้ยในตลาดที่สูงขึ้นอาจทำให้ค่าใช้จ่ายด้านดอกเบี้ยสูงขึ้น
และส่งผลกระทบต่อผลการดำเนินงานของบริษัทได้
อย่างไรก็ตามบริษัทจะนำเงินที่ได้รับชำระจากลูกหนี้การค้ามาใช้คืนเงินกู้ระยะสั้นก็จะทำให้สามารถลดค่าใช้จ่ายดอกเบี้ยได้ส่วนหนึ่ง

-   ความเสี่ยงจากอัตราแลกเปลี่ยน

ในปี 2551 บริษัทมีมูลค่าการสั่งซื้อสินค้าจากต่างประเทศคิดเป็นร้อยละ 90 ของมูลค่าที่สั่งซื้อทั้งหมด
โดยสั่งซื้อเป็นเงินสกุลดอลลาร์สหรัฐอเมริกา
จึงทำให้บริษัทมีความเสี่ยงจากการผันผวนของอัตราแลกเปลี่ยน
ที่ผ่านมาบริษัทได้ลดผลกระทบจากความเสี่ยงจากการผันผวนของอัตราแลกเปลี่ยน
โดยการทำสัญญาซื้อขายเงินตราต่างประเทศล่วงหน้า ( Forward Contracts)
ซึ่งบริษัทพิจารณาจากความเหมาะสมของสภาวการณ์ในขณะนั้นๆ

ในอนาคต บริษัทคาดว่าจะยังคงต้องซื้อสินค้าจากต่างประเทศต่อไป ดังนั้น
บริษัทจะยังคงรักษานโยบายลดผลกระทบจากความเสี่ยงในอัตราแลกเปลี่ยนโดยการทำสัญญาซื้อขายเงินตราต่างประเทศล่วงหน้า
(Forward Contracts) ซึ่งบริษัทจะพิจารณาตามความเหมาะสม ตามสภาวการณ์